রাজ্যের দূষণ নিয়ন্ত্রণ পর্ষদের প্রাক্তন মুখ্য আইন আধিকারিক বিশ্বজিৎ মুখোপাধ্যায়ের পর্যবেক্ষণেও বাজি বিকিকিনিতে ভাটার চিত্র উঠে এসেছে। দীপাবলিতে হুগলির শিল্পাঞ্চলের শ্রমিক অধ্যুষিত অঞ্চলে এই বছর আতসবাজির দাপট কম বলে বিশ্বজিতের পর্যবেক্ষণ। তাঁর কথায়, 'হুগলির শ্রমজীবী অঞ্চলে এই বছর অনেক কম বাজি ফেটেছে। অনেকে বাজি কিনতে পারেনি। অনেক কলকারখানা বন্ধ। বাজি কেনার ক্ষমতা কমে গিয়েছে শ্রমিক মহল্লাগুলির।' খুচরো বাজারে বাজির দাম বাড়লেও পাইকারি বাজারে বাজির দাম খুব বেশি বাড়েনি। তা সত্ত্বেও বাজি কেনাবেচা কমেছে বলে জানাচ্ছেন মহেশতলা-বজবজের আতসবাজি শ্রমিক কর্মচারী ব্যবসায়ী সংগঠনের কোষাধ্যক্ষ মন্ট‌ু দাস।